যুবরাজ সিংহের বিয়ে নিয়ে এতদিন সরগরম ছিল সংবাদমাধ্যম। এবার শোনা যাচ্ছে, যুবরাজকে নিয়ে বায়োপিক তৈরি হতে পারে। একটি নামী প্রযোজনা সংস্থা এ ব্যাপারে উদ্যোগী হয়েছে।
 বিয়ের রেশ কাটলেই নাকি তারা যুবরাজের সঙ্গে এ ব্যাপারে যোগাযোগ করবে। সম্প্রতি মহম্মদ আজহারউদ্দিনকে নিয়ে বায়োপিক হয়েছে। মহেন্দ্র সিংহ ধোনিকে নিয়েও তৈরি হয়েছে ছবি। যুবরাজের জীবনও কম বর্ণময় নয়। খেলা থেকে শুরু করে প্রেম-যাপন, সবেতেই চমক রয়েছে। ক্যানসার জয় করে খেলায় প্রত্যাবর্তনও সিনেম্যাটিক ভঙ্গিতে দেখলে বেশ আকর্ষণীয়। যুবরাজের চরিত্রে কে অভিনয় করবেন, সেটা এখনই জানা যাচ্ছে না। তবে কিছুদিন আগে একটি টক-শো’এ এসে যুবরাজ বলেছিলেন, অক্ষয় কুমার করলে মন্দ হয় না। ‘‘আমি পঞ্জাবের ছেলে। অক্ষয়ও তাই। ও করলে ব্যাপারটা মানাবে,’’ বক্তব্য যুবরাজের।